Kommissionens afgørelse

af 26. november 2002

om overdragelse af støtteforvaltningen til kontorer med ansvar for gennemførelsen af førtiltrædelsesforanstaltninger inden for landbrug og udvikling af landdistrikter i Ungarn i førtiltrædelsesperioden

(2002/927/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1266/1999 af 21. juni 1999 om samordning af støtten til ansøgerlandene som led i førtiltrædelsesstrategien og om ændring af forordning (EØF) nr. 3906/89(1), særlig artikel 12, stk. 2, og

ud fra følgende betragtninger:

(1) I henhold til artikel 4, stk. 5, i Rådets forordning (EF) nr. 1268/1999 af 21. juni 1999 om fællesskabsstøtte til førtiltrædelsesforanstaltninger inden for landbrug og udvikling af landdistrikter i ansøgerlandene i Central- og Østeuropa i førtiltrædelsesperioden(2), ændret ved forordning (EF) nr. 2500/2001(3), godkendte Kommissionen den 18. oktober 2000 et program for landbrug og udvikling af landdistrikter i Ungarn gennem vedtagelse af en afgørelse, som siden er blevet ændret ved Kommissionens afgørelse af 26. november 2002.

(2) Den ungarske regering og Kommissionen, der handler på Det Europæiske Fællesskabs vegne, undertegnede den 1. marts 2001 den flerårige finansieringsaftale indeholdende de tekniske, juridiske og administrative regler for gennemførelsen af det særlige tiltrædelsesprogram vedrørende landbrug og udvikling af landdistrikterne (herefter benævnt "Sapard-programmet").

(3) Ungarns myndigheder har som Sapard-kontor udpeget en offentlig institution, der er selvstændig juridisk person, og som henhører under Ministeriet for Landbrug og Udvikling af Landdistrikter. Det vil få ansvaret for gennemførelse af foranstaltningerne i programmet for landbrug og udvikling af landdistrikter. Finansministeriet, Den Nationale Fond, er blevet udpeget til at udøve de finansielle funktioner, der skal udføres i forbindelse med gennemførelsen af Sapard-programmet.

(4) I henhold til forordning (EF) nr. 1266/1999 og i overensstemmelse med bestemmelserne i Kommissionens forordning (EF) nr. 2222/2000 af 7. juni 2000 om finansielle gennemførelsesbestemmelser til Rådets forordning (EF) nr. 1268/1999 om fællesskabsstøtte til førtiltrædelsesforanstaltninger inden for landbrug og udvikling af landdistrikter i ansøgerlandene i Central- og Østeuropa i førtiltrædelsesperioden(4), ændret ved forordning (EF) nr. 2252/2001(5), har Kommissionen med udgangspunkt i de enkelte tilfælde analyseret forvaltningskapaciteten for lands- og sektorprogrammer/-projekter, de finansielle kontrolprocedurer og -strukturer for de offentlige midler og fastslået, at Ungarns gennemførelse af ovennævnte foranstaltninger er i overensstemmelse med artikel 4-6 i og bilaget til forordning (EF) nr. 2222/2000 og minimumskriterierne i bilaget til forordning (EF) nr. 1266/1999.

(5) Sapard-kontoret har på tilfredsstillende vis opfyldt følgende kriterier med afgørende betydning for dets godkendelse: skriftlige procedurer, adskillelse af opgaver, kontrol før projektgodkendelse og før betaling, betalingsprocedurer, regnskabsprocedurer, edb-sikkerhed, intern revision og, hvor det er relevant, regler om offentlige indkøb.

(6) Den 27. august 2002 fremlagde de ungarske myndigheder en revideret liste over støtteberettigede udgifter i henhold til artikel 4, stk. 1, afsnit B, i den flerårige finansieringsaftale, og Kommissionen har ikke rejst indvendinger mod denne liste.

(7) Finansministeriet, Den Nationale Fond, har på tilfredsstillende vis opfyldt følgende kriterier for de finansielle funktioner, den skal udøve i forbindelse med gennemførelsen af Sapard-programmet for Ungarn: revisionsspor, finansforvaltning, modtagelse af midler, udbetaling til Sapard-kontoret, edb-sikkerhed og intern revision.

(8) Derfor bør det krav om forhåndsgodkendelse, der er fastsat i artikel 12, stk. 1, i forordning (EF) nr. 1266/1999, fraviges, og det bør overlades til Sapard-kontoret og Finansministeriet, Den Nationale Fond, i Ungarn at forvalte støtten decentralt.

(9) Da Kommissionens kontrol er baseret på et operationelt, men endnu ikke fungerende system, er det hensigtsmæssigt foreløbigt at overlade forvaltningen af Sapard-programmet til Sapard-kontoret og Finansministeriet, Den Nationale Fond, i henhold til artikel 3, stk. 2, i forordning (EF) nr. 2222/2000.

(10) Fuld overdragelse af forvaltningen af Sapard-programmet kan kun overvejes, efter at der er foretaget yderligere kontrol for at sikre, at systemet fungerer tilfredsstillende, og efter gennemførelsen af eventuelle henstillinger, som Kommissionen måtte afgive vedrørende overdragelse af støtteforvaltningen til Sapard-kontoret og Finansministeriet, Den Nationale Fond.

(11) I medfør af bestemmelserne i artikel 8, stk. 1, litra b), afsnit A, i den flerårige finansieringsaftale bør der fastsættes kriterier for, hvornår udgifterne i henhold til denne afgørelse er berettiget til medfinansiering fra Fællesskabet -

TRUFFET FØLGENDE AFGØRELSE:

Artikel 1

Kravet om, at Kommissionen i henhold til artikel 12, stk. 1, i forordning (EF) nr. 1266/1999 på forhånd skal godkende Ungarns udvælgelse af projekter og indgåelse af kontrakter, fraviges hermed.

Artikel 2

Forvaltningen af Sapard-programmet overdrages foreløbigt til:

a) Sapard-kontoret under det ungarske Ministerium for Landbrug og Udvikling af Landdistrikter med henblik på gennemførelse af følgende foranstaltninger, som er fastsat i programmet for landbrug og udvikling af landdistrikter i Ungarn: investeringer i landbrugsbedrifter, forarbejdning og markedsføring af landbrugs- og fiskeprodukter, udvikling og forbedring af infrastrukturen i landdistrikter og teknisk bistand

b) Finansministeriet, Den Nationale Fond, i forbindelse med de finansielle funktioner, der skal udføres i forbindelse med gennemførelsen af Sapard-programmet i Ungarn.

Artikel 3

Udgifter i henhold til denne afgørelse vil kun være berettigede til medfinansiering fra Fællesskabet, hvis støttemodtagerne har afholdt dem efter datoen for vedtagelsen af denne afgørelse, eller med henblik på senere, hvis de er afholdt efter datoen for vedtagelsen af det instrument, der har gjort støttemodtagerne til støttemodtagere i forbindelse med det pågældende projekt; undtaget herfra er gennemførlighedsundersøgelser og lignende undersøgelser samt teknisk bistand, hvor skæringsdatoen er den 18. oktober 2000; det er i alle tilfælde en forudsætning, at udgifterne ikke er blevet betalt af Sapard-kontoret før vedtagelsen af denne afgørelse.

Udfærdiget i Bruxelles, den 26. november 2002.

På Kommissionens vegne

Franz Fischler

Medlem af Kommissionen

(1) EFT L 161 af 26.6.1999, s. 68.

(2) EFT L 161 af 26.9.1999, s. 87.

(3) EFT L 342 af 27.12.2001, s. 1.

(4) EFT L 253 af 7.10.2000, s. 5.

(5) EFT L 304 af 21.11.2001, s. 8.